P R E S S E M E D D E L E L S E

**Kurerfirmaet DHL Express er Danmarks 5. bedste arbejdsplads**

**November er måneden, hvor organisationen bag Great Place to Work® afslører hvilke virksomheder i Danmark og udlandet, der er de bedste i deres kategori. Og i år er DHL Express kommet ind som nr 5 blandt store virksomheder med flere end 500 medarbejdere. Forklaringen skal ifølge firmaets danske direktør findes i en flad organisation, hvor feedback og anerkendelse er blevet normen.**

**Vallensbæk d. 18. november 2015:** ”Vi er fantastisk glade for prisen og den anerkendelse, der følger med ved at være udnævnt til en af de allerbedste arbejdspladser i Danmark. Som så mange andre, der er glade for at gå på arbejde, synes vi selvfølgelig, at det passer rigtig godt. Men anerkendelsen fra en ekstern part betyder, at vi nu også kan sige det udadtil, uden at det lyder hult,” siger Claus Lassen, der er adm. direktør for DHL Express i Danmark.

Kåringen er lige så meget kronen på værket for Claus Lassen og hans team af mellemledere, der tilbage i 2010 overtog en organisation, der var præget af store udskiftninger blandt medarbejdere og ledere. Herfra begyndte det lange seje træk med at opbygge en kultur, hvor feedback og anerkendelse er en naturlig del af dagligdagen. Det sker blandt andet ved, at samtlige medarbejdere løbende er på kursus i det, der er verdens største kultur- og engagementsprogram. Resultatet er blandet andet, at kunderne ofte bemærker at DHL’s medarbejdere ser glade ud og at de fornemmer en rar og positiv stemning, når de er i kontakt med kurerfirmaet.

**Fællesskabsfølelse og daglig anerkendelse**

”Hverdagen i et kurerfirma er altid hektisk, fordi vi arbejder med tidskritiske forsendelser og et løfte til vores kunder om at levere pakker ud inden et givent tidspunkt på dagen. For at muliggøre dette har vi i dag en organisation med flere end 500 medarbejdere fra vidt forskellige nationaliteter. De er alle meget bevidste om hver deres del af arbejdet, for at vi alle lykkes. Det skaber en utrolig stor fællesskabsfølelse og en arbejdsplads, hvor man glæder sig til at møde næste dag,” siger Claus Lassen og fortsætter:

”Når vores medarbejdere bedømmer os højt er det fordi, vi på alle planer gør rigtig meget ud af tydeligt at afstemme vores forventninger til hinanden og måle på arbejdsindsatsen. Samtidig har eksempelvis alle vores kundeservicemedarbejdere meget vide beføjelser for at komme kunderne i møde, hvis der er problemer med en levering. Den form for ansvar og tillid betyder alverden for den enkelte i hverdagen. Endelig har vi også en meget positiv og anerkendende måde at give feedback til hinanden. Det er faktisk atypisk blandt transport- og logistikvirksomheder, hvor der ofte kan herske en tung Kaj Holger-ånd og ledelsesstil, og en idé om, at det, der virkede i går også virker i dag.”

Metoden til at finde frem til de bedste arbejdspladser er udviklet af Great Place to Work® i San Francisco. Organisationen står bag kåringer blandt 7.000 virksomheder i 51 lande. Der lægges især vægt på de fem parametre troværdighed, respekt, retfærdighed, stolthed og fællesskab. I Danmark er 127 virksomheder i år med i opløbet om at kunne kalde sig Danmarks Bedste Arbejdsplads 2015.

**For yderligere oplysninger, kontakt venligst:**

Claus Lassen, adm. direktør i DHL på telefon: 72 39 75 00.

Evt. billeder kan findes her: <http://www.mynewsdesk.com/dk/dhl-danmark/latest_media>

DHL er verdens førende firma i logistikbranchen. DHL’s mange divisioner tilbyder en uovertruffen portefølje af logistikydelser lige fra national og international levering af pakker, internationale ekspresforsendelser, vej-, luft- og søtransport til supply chain management i industrien. Med flere end 325.000 medarbejdere i over 220 lande og områder over hele verden forbinder DHL mennesker og virksomheder sikkert og pålideligt og sørger for de globale handelsstrømme. Og med specialiserede løsninger til vækstmarkeder og industrier, herunder e-handel, teknologi, life science og sundhedspleje, energi, biler og detailhandel, samt en gennemprøvet forpligtelse til at udvise ansvarlighed og en uovertruffen tilstedeværelse på vækstmarkederne, er DHL i den grad positioneret som “The Logistics company for the world”. DHL er en del af Deutsche Post DHL Group. Den realiserede omsætning var i 2014 på mere end 56 milliarder euro.